โสฬสฟ้องบอร์ด เอสเอ็มอีแบงก์เอาผิดสั่งเลิกจ้าง
ไฟสุมขอนเอสเอ็มอีแบงก์ “โสฬส” ฟ้องร้องบอร์ด โยนเรื่องให้ ป.ป.ช.เอาผิดเลิกจ้าง
31 ต.ค. 2555

ไฟสุมขอนเอสเอ็มอีแบงก์ “โสฬส” ฟ้องร้องบอร์ด โยนเรื่องให้ ป.ป.ช.เอาผิดเลิกจ้าง 
รายงานข่าวจากกระทรวงการคลัง เปิดเผยว่า นายโสฬส สาครวิศว อดีตกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ได้เข้าแจ้งความกับเจ้าหน้าที่ตำรวจ สน.บางซื่อ ให้ดำเนินการเอาผิดกับ นายนริศ ชัยสูตร อธิบดีกรมธนารักษ์ ประธานกรรมการเอสเอ็มอีแบงก์ ฐานหมิ่นประมาท จากการออกหนังสือเลิกจ้างและไล่ออกจากการทำงานจนทำให้เสียชื่อเสียง
นอกจากนี้ นายโสฬส ยังแจ้งความให้ตำรวจดำเนินการเอาผิดกับคณะกรรมการของเอสเอ็มอีแบงก์แทบทั้งชุด ยกเว้นกรรมการที่เป็นผู้แทนจากสำนักงานอัยการสูงสุดเพียงคนเดียวเท่านั้น เพราะมีความใกล้ชิดกับนายโสฬส ในข้อหาปฏิบัติหน้าที่โดยไม่ชอบ โดยขอให้ตำรวจดำเนินการรวบรวมหลักฐานและส่งเรื่องให้คณะกรรมการป้องกันและปราบปรามการทุจริตแห่งชาติ (ป.ป.ช.) เป็นผู้ดำเนินการเอาผิดกับกรรมการทั้งหมดต่อไป
ขณะที่นายนริศ ได้ส่งตัวแทนไปรับทราบข้อกล่าวหาดังกล่าวเป็นที่เรียบร้อย โดยกรรมการทั้งหมดที่ถูกนายโสฬสฟ้องยังมั่นใจว่า การดำเนินการเลิกจ้างนายโสฬส ที่ผ่านมาได้กระทำอย่างถูกต้อง อีกทั้งยังมีจดหมายจากสำนักงานคณะกรรมการนโยบายรัฐวิสาหกิจ (สคร.) มายืนยันว่า คณะกรรมการมีอำนาจหน้าที่สามารถดำเนินการได้ตามระเบียบของธนาคาร
แหล่งข่าวจากคณะกรรมการเอสเอ็มอีแบงก์ เปิดเผยว่า การเลิกจ้างนายโสฬส เป็นเพราะคณะกรรมการสอบข้อเท็จจริงที่ กรรมการเอสเอ็มอีแบงก์ตั้งขึ้นมาสรุปผลการตรวจสอบ พบว่าการปล่อยสินเชื่อของธนาคารดำเนินการไม่ถูกต้อง ทำให้ธนาคารเกิดความเสียหายจำนวนมาก ซึ่งข้อมูลดังกล่าวสอดคล้องกับผลการตรวจสอบของธนาคารแห่งประเทศไทย (ธปท.) ที่มีขึ้นล่าสุด และพบว่ามีการปล่อยกู้ที่ผิดขั้นตอนจำนวนมาก
นอกจากนี้ ข้อมูลความเสียหายที่เกิดขึ้นในปัจจุบันก็สะท้อนถึงความผิดพลาดที่เกิดขึ้น เนื่องจากปรากฏชัดว่าธนาคารมีหนี้เสียเพิ่มขึ้นอย่างรวดเร็วถึง 2.23 หมื่นล้านบาท หรือ 22% ซึ่งหากไม่ดำเนินการแก้ไขหนี้ให้ทันท่วงที หนี้เสียของธนาคารจะเพิ่มสูงขึ้นถึง 3 หมื่นล้านบาท ภายในสิ้นปีนี้
ด้านนายนริศ เปิดเผยว่า การตั้งคณะกรรมการขึ้นมาตรวจสอบผลการดำเนินงานของเอสเอ็มอีแบงก์เป็นไปตามคำสั่งของ นายธีระชัย ภูวนาถนรานุบาล รมว.คลัง ในขณะนั้น ที่ได้รับการร้องเรียนและมีผลสอบของ ธปท. ระบุว่า มีการปล่อยสินเชื่อไม่ถูกต้องทำให้ธนาคารมีหนี้เสียเพิ่มขึ้นและเงินกองทุนต่ำกว่ามาตรฐาน ธปท.
สำหรับกรรมการเอสเอ็มอีแบงก์ในปัจจุบันประกอบด้วย นายนริศ ชัยสูตร นาย พิชัย ชุณหวชิร นายวิฑูรย์ สิมะโชคดี นายอนุสรณ์ มุทราอิศ นายอุดม วงศ์วิวัฒน์ไชย นายวุฒิพงศ์ วิบูลย์วงศ์ นายสมหมาย โค้วคชาภรณ์ นางวณี ทัศนมณเฑียร นายอดุลย์ เลาหพล และนายจิรายุทธ รุ่งศรีทอง